Η εφαρμογή της μικτής μάθησης (blended learning) στην τριτοβάθμια λογιστική εκπαίδευση και η επίδρασή της στις επιδόσεις και την ικανοποίηση των φοιτητών
Authors: Κοτταρά Χαρά 
Published: August 2024

Οι οργανισμοί, εργοδότες και επαγγελματίες του λογιστικού κλάδου τις τελευταίες δεκαετίες, εστιάζουν στο ζήτημα της ευθυγράμμισης των πανεπιστήμιων με την αγορά εργασίας. Οι προκλήσεις αυτές δεν άφησαν ανεπηρέαστους τους διδάσκοντες μαθημάτων λογιστικής, λαμβάνοντας υπόψη τις απαιτήσεις των φοιτητών του 21ου αιώνα, δημιουργώντας τις συνθήκες για την αναζήτηση και εφαρμογή καλύτερων μεθόδων διδασκαλίας. Η οργάνωση της διδασκαλίας και μάθησης έχει τεθεί σε ένα νέο πλαίσιο μέσα από πανδημικές κρίσεις όπως η covid-19 με την υιοθέτηση μικτών διδακτικών προσεγγίσεων. Το ενδιαφέρον για όλα αυτά τα ζητήματα ώθησε την ερευνήτρια με βιωματικό τρόπο να εκπονήσει την παρούσα διατριβή, η οποία εστιάζει στην εφαρμογή σύγχρονων μεθόδων διδασκαλίας. Διερευνήθηκαν τα μαθησιακά αποτελέσματα/επιδόσεις, η ικανοποίηση, το επίπεδο εγκατάλειψης, ο βαθμός εμπλοκής των φοιτητών και η αποτελεσματικότητα της μικτής διδασκαλίας. Η προσέγγιση και ο σχεδιασμός της έρευνας είναι ημί-πειραματικού τύπου, με την εθελοντική συμμετοχή 30 φοιτητών στην πειραματική τάξη και 30 στην ομάδα ελέγχου. Διεξήχθη κατά το εαρινό εξάμηνο του ακαδημαϊκού έτους 2023, στη Σχολή Διοικητικών Οικονομικών και Κοινωνικών Επιστημών στο τμήμα Διοίκησης Επιχειρήσεων του Πανεπιστημίου Δυτικής Αττικής, στο μάθημα της Προχωρημένης Χρηματοοικονομικής Λογιστικής. Ακολουθήθηκε μικτός μεθοδολογικός σχεδιασμός, για τη συλλογή των δεδομένων σχεδιάστηκαν επιστημονικά εργαλεία όπως, το τεστ γνώσεων και δεξιοτήτων, το ερωτηματολόγιο, το έντυπο παρατηρήσεων και οι ατομικές συνεντεύξεις των φοιτητών. Χρησιμοποιήθηκε το μοντέλο Κοινότητας της Διερεύνησης και διαπιστώθηκε πως η εκπαιδευτική τους εμπειρία σχετίζεται με την κοινωνική, γνωστική και διδακτική παρουσία, καθώς τους οδήγησε σε μια πιο βιωματική και αναστοχαστική μαθησιακή εξερεύνηση, δίνοντας κίνητρα και αυτονομία. Σημαντικά ευρήματα αποτελούν οι συσχετίσεις στα ατομικά χαρακτηριστικά των φοιτητών της πειραματικής τάξης με τις γνώσεις και δεξιότητες. Εντοπίστηκε σημαντική διαφορά ανάμεσα στις δυο τάξεις, καθώς οι φοιτητές της μικτής τάξης ένιωσαν μεγαλύτερη ικανοποίηση, απέκτησαν πιο βελτιωμένα μαθησιακά αποτελέσματα και διατηρήθηκαν στο μάθημα, έχοντας έντονη εμπλοκή στην εκπαιδευτική διαδικασία. Επιπροσθέτως, τα αποτελέσματα της διατριβής συνεισφέρουν σε τέσσερα επιστημονικά επίπεδα. Στο θεωρητικό, εντοπίστηκε στα μικτά περιβάλλοντα μάθησης υψηλότερο επίπεδο καταλληλότητας μέσα από το μίγμα της θεωρίας του κοινωνικού κονστρουκτιβισμού και του συνδεσιασμού. Σε επίπεδο πολιτικών, αναδείχθηκαν οι διαδικασίες μεταρρυθμίσεων υιοθετώντας την μικτή διδακτική προσέγγιση η οποία συνδέεται άμεσα με τον τέταρτο στόχο βιώσιμης ανάπτυξης στην εκπαίδευση SDG 4, μέσα από την προώθηση των κατάλληλων μέτρων που σχετίζονται με την διασφάλιση της ποιότητας στα πανεπιστημιακά ιδρύματα. Στο μεθοδολογικό επίπεδο, η εστίαση αφορά τα επιστημονικά πεδία που χρησιμοποιήθηκαν για την τριγωνοποίηση τριών κατηγοριών: μεθοδολογίας, θεωρίας και δεδομένων που προέκυψαν από τις επτά διαφορετικές πηγές-μεθοδολογικά εργαλεία. Σε επίπεδο εφαρμογής συνέβαλε με την ανάδειξη των ζητημάτων της πανεπιστημιακής παιδαγωγικής για επαναχρησιμοποίηση του εκπαιδευτικού υλικού, με την προοπτική υλοποίησης στρατηγικών μικτής διδασκαλίας και την υιοθέτηση των καλών πρακτικών μέσα από συνέργιες της ακαδημαϊκής, της ερευνητικής κοινότητας με κυρίαρχο στόχο την προαγωγή της λογιστικής εκπαίδευσης.